משלוח מנות: תפוז בלוגים-לג´ירף יש צוואר ארוך
16/03/2011 19:58:41
זהירות! חפרתי! ויש גם הרבה תמונות!
הבטחתי כמה דברים לקראת החג הכי הכי אהוב עליי בשנה, הקרב ובא אלינו בצעדי ענק, הלוא הוא חג פורים. איזה כיף של חג. השלב הראשון בהכנות שלי לחג היה לקנות אוזני המן ברגע שהן צצו בחנויות, ובכל שבוע מאז. השלב השני היה לארגן החלפת משלוח מנות בקומונת "המפתח ליצירה". אני מאוד אוהבת את הרעיון של משלוחי מנות, וכל שנה מחפשת רעיונות למשלוחי מנות יצירתיים ואחרים (למרות שאני חייבת להודות ששומדבר לא מחליף במבה עבשה ואוזני המן מהסופר...זה מה שאני תמיד מקווה לקבל, בשביל הנוסטלגיה!). השנה החלטתי לארגן לי מאגר של רעיונות שיתכננו עבורי כל בנות הקומונה :). זו ההודעה שהתפרסמה בקומונה: כל אחת מכינה משלוח מנות יצירתי בהשקעה כספית של עד 30 ש"ח ואוי ואבוי למי שתחרוג מהסכום! החלק החצוני (קופסה/מיכל/צנצנת וכל מה שעולה בראשיכן היצירתיים) צריך להיות מעוצב ותפתיעו גם עם התוכן... אח"כ ניתנה דוגמה להפתעה בתוכן- רעיון למשלוח מנות בנושא זיתים. ההיענות להחלפה הייתה מדהימה. אני הגרלתי לעצמי לשלוח את ההחלפה לענבר100, עליה אני לא יודעת כמעט כלום! חיטטתי וחיפשתי, אבל נשארתי די באפילה....חשבתי וחשבתי, עד ש(באמבטיה כמובן) מצאתי-
משלוח מנות בנושא "פור", לכבוד פורים. תזכורת משיעורי חינוך ביסודי: פור הוא גורל, במקרה של פורים- הגורל שהטיל המן כדי לקבוע באיזה תאריך יתבצע הטבח ביהודים. אני לקחתי את המושג בהגדרה רחבה- גורל, מזל, אמונות תפלות, הגרלות וכל מה שמסביב.
מכיוון שחשבתי שההחלפה תועבר באמצעות דואר ישראל, בחרתי בסיס יציב מאוד לקופסה. קופסת קרטון, בערך בגודל 15*15*30:
בחרתי שני צבעים שנחשבים "צבעי מזל"- אדום וטורקיז. בחלק האדום מצאתי באוסף שלי דף מקסים עם חיפושיות, שלפי אמונות רבות מביאות גם הן מזל:
הקלפים מסמלים את הגורל שלא נתון בידינו (נושא שנתון לוויכוח, אבל לא ניכנס לזה עכשיו...) ופרח טורקיזי מהמם (תודה לעינבלית!) למזל. צד נוסף:
איחול מכל הלב, מאותיות סול של כפר השעשועים (ותודה להגרוש, אמא גאה לתאומים גיבורים) וכוכבי בד (ותודה לווינטם ששלחה אותם אי אז בהחלפה). הצד האחורי:
מינימליסטי. גם התלתן שמופיע פה מסמל מזל והעץ מסמל שאיפות גבוהות. צד אחרון:
מדבקת קווילינג נהדרת שנקנתה ב"אלבומי". מתה עליהן! ועכשיו הצצה פנימה:
היו חומרי יצירה מגוונים (זו רק דוגמית)- מהאוסף שלי ומהמקסטוק:
סוכריות גומי, שצורפו אליהן הסברים- כוכבים (משאלה מכוכב נופל), שיניים (פיית השיניים) וביצי עין (בלי עין הרע):
שום- לא דורש הסבר:
וכל מיני ממתקים שקשורים לאמונות שונות ומשונות, למשל- לא לפתוח מטריה בבית, לבקש שלוש משאלות מדג הזהב ולהטיל מטבע:
וגם להחזיק אצבעות, להאמין בעתידות של הבזוקה וכמובן לזרוק על נער הבר מצווה רק טופי עם ברכות מתאימות:
בחלק מעשה-ידי, החלטתי קצת להתחפש ולעסוק בדברים אחרים מהרגיל, כאלו שאני לא מבינה בהם כלום. התייעצתי עם ריקי ארברמן הנפלאה, ובעזרתה הכנתי חרוזים מפימו בצבע טורקיז (שקצת התכהה באפייה). את החרוזים השחלתי על חוט עור לבן, בהשראת התכשיטנית המחוננת הזו (לו הייתי רוטשילד...), לצמיד רב סיבובים. מכיוון שאין לי מושג בתכשיטנות, הסוגרים קצת מאולתרים. הם מאפשרים לענבר לכוון את הצמיד בדיוק לפי גודל היד שלה:
הצמיד הוכנס לתוך קופסה מתאימה לנושא:
היה חסר לי עוד משהו, אז טיפלתי בפנקס קטן עם כריכה מעץ (ותודה לעינת הגלידונית ובעצם לרון בתה המופלאה, שהכינו לי שקית מתנות משובחת, וביניהן הפנקס הזה):
בדפי הפנקס כתבתי כותרות שונות- נקודות למחשבה בנושא פור, גורל ומזל. ולסיום, כמובן- כרטיס:
הכרטיס ענק ומלא משחקי שכבות:
זהו. משלוח המנות הראשון לפורים זה ניתן (אה, בסוף החלטתי לוותר על שירותי דואר ישראל ולשלב אירוע בת"א עם ביקור אצל אחייני המופלא ואצל ענבר)- והתקבל בשמחה (אני מקווה...ככה לפחות נאמר לי :). עכשיו אני עובדת על משלוחים נוספים, פחות יצירתיים ומושקעים, אבל עדיין עם טוויסט- מה אתן עושות במשלוח המנות? מכיוון שעדיין לא בחרתי לי זוכה בפרס קטן מהפוסט הקודם, אני מעבירה את הבייבי-קנדי שלי הנה- או תחפושת מצחיקה במיוחד או רעיון מדליק, מקורי ושונה למשלוח מנות (רעיון כללי או תוספת קטנה שתופסת). אל תצפו למשהו גדול...יום ההולדת של הבלוג מתקרב ואז תהיה הגרלה שווה במיוחד, בנתיים זה סתם משו קטן לחג.
מי שעדיין מחפשת רעיונות מקוריים למשלוח מנות (חוץ ממני כמובן), הנה הצצה למשלוחים של בנות אחרות שהשתתפו בהחלפה (אני אשתדל לעדכן את הרשימה):
רויטל וייס- משלוח מנות כדורי בכדור פורח
זהבית שקד- משלוח כתום
עינבלית הנפלאה- משלוח ציפורי במיוחד
ליאת266- זריקת קפאין
לילך- משלוח תותי
בוסתודם- משלוח חברות מרגש
משפחה עם 3- משלוח דגיגוני
ההחלפה הנהדרת שאני קיבלתי- ofekdean- משלוח מהאגדות
ולסיום- צרויה עורכת ערב השקה לליין המוצרים הנפלא שלה. אני אהיה, כחלק מה-DT, באירוע בירושלים. אתן מוזמנות (ההרשמה אצל צרויה- רק לחצו על התמונה):
זהו יקירותיי. אני מקווה להספיק לפרסם עוד פוסט אחד עם רעיונות לפעילויות לילדים לקראת פורים, מהכובע השני שלי, יחד עם ההסבר על העומס...בנתיים תהנו מהאווירה ברחובות!
פורים כרטיס החלפה מזל גורל משלוח מנות צמיד קופסה
לפני שנה סיכמתי את שנת 2010 בבלוג באמצעות פרוייקט תמונות מיוחדת. כששמתי לב (באיחור כמובן) שעוד שנה עומדת להסתיים ממש עוד שנייה,...
קודם כל אני חייבת לנצל את הבמה לפרגן לבח"לי המדהים והאוהב (והאהוב כמובן) על יום ההולדת המושלם שהוא אירגן לי. בתור שונא ימי הולד...
אני יודעת, שוב קצת נעלמתי. אמנם אני משתדלת מאוד להקפיד על שני פוסטים בשבוע, אבל המרווחים ביניהם אכן גדולים מהרגיל. זה לא רק חוסר...